El Fòrum del Talent es consolida com a cita ineludible per a empreses i estudiants

El [**Fòrum del Talent** del TecnoCampus](http://www.tecnocampus.cat/ca/carreres-professionals/forum-talent/agenda) va néixer el 2014 anys per acostar el món empresarial i els estudiants que cursen estudis universitaris. La presidenta de la Fundació TecnoCampus, **Dolors Guillén**, ha ressaltat avui, en l'acte d'inauguració de la tercera edició del Fòrum, que la iniciativa està "plenament consolidada, amb cinquanta empreses participants, algunes de les quals són multinacionals". La xifra representa [duplicar la de l'any passat](http://www.tecnocampus.cat/ca/noticias-ca/forum-talent-multinacionals-universitat-empresa).

Les presentacions d'un minut dutes a terme per les empreses mostren un creixent interès en els perfils de màrqueting, *community manager*, desenvolupadors de negoci o enginyers. Cal tenir en compte que per a l'àrea de salut s'organitza un fòrum específic al llarg del curs, de manera que aquests perfils professionals no han aparegut durant la sessió d'avui. El director general del TecnoCampus, **Jaume Teodoro**, ha ressaltat que aquest curs el Servei de Carreres Professionals gestionarà més de 800 pràctiques en empreses. Aquestes pràctiques, juntament amb iniciatives com el Fòrum del Talent, són la via d'entrada dels estudiants al món laboral.

La conferència inaugural, a càrrec de **Jaume Gurt**, director d´organització i desenvolupament de persones de l’empresa Schibsted Spain (Infojobs, Coches.net, Mil Anuncios, Vibbo), ha llançat un missatge optimista al voltant de la tecnologia. "Transformarà totalment les nostres vides", ha apuntat. En aquest sentit, ha remarcat que "les noves generacions pensen diferent, i seran protagonistes d'aquest canvi". Ha trencat una llança a favor de les petites i mitjanes empreses que, al seu entendre, tenen grans possibilitats d'atreure talent. "Els joves volen sentir-se partíceps del que fan, ser-ne protagonistes, i això és més fàcil a les pimes", ha conclòs.

El Fòrum del Talent ha organitzat una fira on les empreses han pogut parlar amb els estudiants, i, a la tarda, s'han fet tot un seguit de tallers per millor les habilitats dels joves per trobar feina.

Més informació:
Oriol Ribet
Responsable de Comunicació
Telf. 678 794 288
[www.tecnocampus.cat](http://www.tecnocampus.cat)